**Uvodno obraćanje predsjednice Skupštine GG dr Jelene Borovinić Bojović**

**na okruglom stolu „Decentralizacija u Crnoj Gori – gdje smo, a gdje treba da budemo”**

Tivat, 17. april 2024.

Poštovani ministre,

Vaše ekselencije,

Uvaženi domaćine, predsjedniče Skupštine opštine Tivat g-dine Miljane Markoviću,

Dragi gosti iz regiona,

Predstavnici Zajednice opština,

Dame i gospodo,

Izuzetno mi je zadovoljstvo što sam danas ovdje u Tivtu, u gradu kojeg mnogo volim i u koji uvijek rado dolazim. Ovo je naše treće po redu okupljanje oko tema zajedničkih svim lokalnim zajednicama, i uvjerena sam da ćemo i ovoga puta imati kvalitetne diskusije i razmjenu mišljenja. Danas nam je u fokusu, složićemo se svi, veoma važno društveno-političko pitanje - decentralizacija javne uprave u Crnoj Gori u smislu davanja širih nadležnosti lokalnim samoupravama koje su u najneposrednijem kontaktu sa građanima.

Iako se može ocijeniti da je naš sistem lokalne samouprave, sa opšteg stanovišta, usaglašen sa Evropskom poveljom o lokalnoj samoupravi, nesporna je potreba da se i dalje radi na njegovom unapređenju. Jedno od pravila na kojima treba da bude koncipirana savremena lokalna samouprava koja će na adekvatan način odgovoriti složenim potrebama građana jeste i princip decentralizacije. Naravno, decentralizaciju ne treba shvatiti kao prosto razvlašćivanje centralnih organa vlasti i prenošenje poslova, nadležnosti i finansija na lokalne organe. Da bi se adekvatno sprovela neophodno je identifikovati njene ekonomske, pravne, kulturološke, sociološke i tradicionalne osnove, kao i precizirati njene ciljeve. Proces decentralizacije mora da ima za svrhu kvalitetno zadovoljavanje svakodnevnih potreba građana, odnosno, kako ja to volim da kažem, građani moraju biti centar našeg djelovanja. Prirodno je da njihove potrebe najbolje prepoznaju organi koji su im najbliži, dakle upravo lokalne samouprave. Cilj ovog procesa je da mjera, obim i dinamika decentralizacije bude u funkciji ostvarivanja ravnomjernog ekonomskog razvoja i višeg stepena demokratizacije cjelokupne države.

Konkretno, što se tiče Glavnog grada, neophodno je uvažiti njegove specifičnosti kao administrativnog, političkog, privrednog i kulturnog centra Crne Gore, ali i druge posebnosti koje se tiču veličine teritorije, broja stanovnika, ekonomskih i finansijskih potencijala, kao i kadrovskih i administrativnih kapaciteta. U tom smislu Podgorica zaslužuje i odgovarajući zakonski tretman, koji će, očekujem, dobiti kroz novi Zakon o Glavnom gradu, čije smo donošenje inicirali. Potrebno je da novo zakonsko rješenje kreira rješenja koja će doprinijeti boljem prepoznavanju specifičnosti Podgorice koje sam pomenula, ali i jasnijem utvrđivanju nadležnosti kojima će se unaprijediti dosadašnji koncept ostvarivanja lokalne samouprave.

Nastavak reforme sistema lokalne samouprave, kao dio ukupnih reformi u društvu, koji se temelji na principima Ustava Crne Gore i ratifikovanih međunarodnih dokumenata predstavlja neophodan uslov za kreiranje lokalne uprave kao servisa građana i ukupni društveni napredak.

Unapređenjem i jačanjem lokalne samouprave daje se značajan doprinos izgradnji Crne Gore na načelima demokratije i realizuje jedan od najvažnijih demokratskih principa po kome građani imaju pravo da učestvuju u vođenju javnih poslova.

Želim da iskoristim priliku i da podržim dosadašnje aktivnosti koje su sprovedene u reformi lokalne samouprave. Posebno ohrabruje pristup da se planirani reformski koraci sprovode na osnovu prethodno izvršenih analiza normativnog okvira kojim se uređuje sistem lokalne samouprave. U tom smislu možemo se saglasiti da urađena Analiza funkcionisanja lokalne samouprave, kao jedna od aktivnosti predviđene Strategijom reforme javne uprave 2022-2026. može predstavljati dobru polaznu osnovu za dalji rad i sprovođenje reformi u ovoj oblasti.

Ne smijemo zaboraviti ni izazove koji će neminovno pratiti ovaj proces u svim fazama njegovog sprovođenja. Za pune efekte reformi uprave koji se sprovode na centralnom nivou, neophodno je obezbijediti da se ovi procesi međusobno prate, odnosno da reformsko opredjeljenje mora imati izraz i u propisima koje donosi lokalna samouprava. Zaostajanje jedinica lokalne samouprave u ovom procesu dovelo bi do negativnih posljedica po njihovu funkcionalnost, a u krajnjem bi rezultirao nedovoljnim kvalitetom usluga koji lokalni nivo vlasti pruža građanima.

Potrebno je, takođe, raditi i naunapređenju finansijske održivosti lokalne samouprave kroz jačanje budžetske i fiskalne discipline, efikasnoj naplati sopstvenih prihoda i uklanjanju biznis barijera. Kao veoma važno izdvojila bih i to da između centralnih vlasti i jedinica lokalne samouprave mora postojati jedan zdravi partnerski odnos kako bi cjelukupni sistem države funkcionisao na najbolji mogući način.

Zahvaljujem vam na pažnji i želim nam svim uspješan okrugli sto koji će rezultirati konkretnim benefitima za naše lokalne zajednice i, naravno, državu u cjelini.